รัฐบาลไทย-ข่าวทำเนียบรัฐบาล-"สุรเชษฐ์" ประชุมเตรียมงานชุมนุมลูกเสือจังหวัดชายแดนภาคใต้ ครั้งที่ 12 ที่สตูล
วันอังคารที่ 28 กุมภาพันธ์ 2560
"สุรเชษฐ์" ประชุมเตรียมงานชุมนุมลูกเสือจังหวัดชายแดนภาคใต้ ครั้งที่ 12 ที่สตูล
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ ลงพื้นที่อําเภอละงู จังหวัดสตูล เพื่อประชุมเตรียมการจัดงานชุมนุมลูกเสือจังหวัดชายแดนภาคใต้ ครั้งที่ 12 (The Southern Border Scout Jamboree 2017)
รวมทั้งพบปะพูดคุยและติดตามผลการดําเนินงานโครงการสานฝันการกีฬาสู่ระบบการศึกษาจังหวัดชายแดนภาคใต้ ที่โรงเรียนละงูพิทยาคม
●ประชุมเตรียมการจัดงานชุมนุมลูกเสือจังหวัดชายแดนภาคใต้ ครั้งที่ 12 ที่สตูล
ในช่วงเช้า, พล.อ.สุรเชษฐ์ ชัยวงศ์ พร้อมด้วยนายอดินันท์ ปากบารา ผู้ช่วยรัฐมนตรีประจําสํานักนายกรัฐมนตรี และนายนพพร มากคงแก้ว ผู้ช่วยผู้อํานวยการศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) เดินทางไปตรวจเยี่ยมค่ายลูกเสือปากบาง จากนั้นเดินทางต่อไปยังวิทยาลัยการอาชีพละงู เพื่อประชุมติดตามความคืบหน้าการเตรียมจัดงานชุมนุมลูกเสือจังหวัดชายแดนภาคใต้ ครั้งที่ 12
พล.อ.สุรเชษฐ์ ชัยวงศ์กล่าวว่าการจัดงานชุมนุมลูกเสือจังหวัดชายแดนภาคใต้ได้หมุนเวียนจัดใน5จังหวัดชายแดนภาคใต้ คือ ยะลา นราธิวาส ปัตตานี สงขลา และสตูล อย่างต่อเนื่องมาแล้ว11ครั้ง โดยครั้งที่ผ่านมาได้จัดขึ้นระหว่างวันที่ 18-22 สิงหาคม2558ณ วิทยาลัยอาชีวศึกษาออมสินสมโภช 99 ปี วิทยานุสรณ์ ต.พะตง อ.หาดใหญ่ จ.สงขลาซึ่งมีลูกเสือ-เนตรนารีจาก 5 จังหวัดชายแดนภาคใต้ และจากประเทศมาเลเซียเข้าร่วม 1,114 คน
สําหรับการจัดงานชุมนุมลูกเสือจังหวัดชายแดนภาคใต้ ครั้งที่ 12กําหนดจัดขึ้นระหว่างวันที่ 4-8 เมษายน 2560 ณ ค่ายลูกเสือปากบางโดยศูนย์ประสานงานและบริหารการศึกษาจังหวัดชายแดนภาคใต้ (ศปบ.จชต.) ร่วมกับจังหวัดสตูลมีวัตถุประสงค์เพื่อเทิดพระเกียรติพระมหากษัตริย์ในราชวงศ์จักรี ส่งเสริมให้ลูกเสือทําความดีมีจิตอาสา มีความสามัคคีอยู่ร่วมในสังคมพหุวัฒนธรรมอย่างสันติสุขซึ่งคาดว่าจะมีลูกเสือ-เนตรนารีและเจ้าหน้าที่ใน 5 จังหวัดชายแดนภาคใต้ รวมทั้งลูกเสือ-เนตรนารีภูมิภาคต่างๆ ภายในประเทศ และลูกเสือจากประเทศอาเซียนที่จะเชิญมาเข้าร่วมงานชุมนุม จากประเทศเมียนมา อินโดนีเซีย ลาว กัมพูชา เวียดนาม สิงคโปร์ อินโดนีเซีย สิงคโปร์ และมาเลเซีย จํานวน 5,258 คนแยกเป็นลูกเสือ 3,470 คน เนตรนารี 990 คน และเจ้าหน้าที่ 798 คน โดยใช้งบประมาณจัดงานชุมนุมครั้งนี้ประมาณ 20 ล้านบาท ซึ่งเป็นงบประมาณบูรณาการจากหน่วยงานและองค์กรหลักของกระทรวงศึกษาธิการ
จากการประชุมร่วมกับคณะผู้บริหารฝ่ายต่าง ๆ เพื่อเตรียมการจัดงานชุมนุมในครั้งนี้ได้รับความร่วมมือจากหลากหลายหน่วยงานในพื้นที่ได้มานําเสนอความพร้อมในการจัดเตรียมงานเป็นอย่างดี เช่น นายสรเดช สุนทรารชุน รองผู้ว่าราชการจังหวัดสตูล, นายอาดุลย์ พรมแสง ผอ.สพป.สตูล และศึกษาธิการจังหวัดสตูล, นายสุธี บุญญะถิติ รอง ผอ.สพม.16 (สงขลา และสตูล), นายอรรถสิทธิ์ รัตนแคล้ว ผอ.สพป.ปัตตานี เขต 1 และศึกษาธิการจังหวัดปัตตานี, นายสามารถ รังสรรค์ รอง ผอ.สพม.15 (นราธิวาส ปัตตานี และยะลา), นายทวีศักดิ์ ลิ่มวิริยะกุล ผู้อํานวยการโรงเรียนบ้านปากบาง ในฐานะผู้อํานวยการค่ายลูกเสือปากบาง, นายธนกร เกื้อกูล ผอ.กศน.จังหวัดยะลา, นายธานี หะยีมะสาและ นายอําเภอละงู, พ.ต.อ.นิพนธ์ คงขวัญ ผู้กํากับการสถานีตํารวจภูธรละงู เป็นต้น
ทั้งนี้ ได้เน้นย้ําถึงแผนการทํางานของฝ่ายต่าง ๆ ที่จะต้องเป็นไปอย่างมีประสิทธิภาพ ซึ่งได้รับคํายืนยันว่ารัฐมนตรีว่าการกระทรวงศึกษาธิการของมาเลเซีย ให้ความสนใจจะเข้ามาร่วมในพิธีเปิดที่จะจัดขึ้นอย่างสมเกียรติตามวัตถุประสงค์ของการจัดงานชุมนุมในครั้งนี้ซึ่งมีรัฐมนตรีว่าการกระทรวงศึกษาธิการของไทยเป็นประธานในพิธีเปิด โดยเฉพาะอย่างยิ่งการใช้งบประมาณที่จะต้องโปร่งใสซึ่ง ศปบ.จชต. และจังหวัดสตูล จะจัดให้มีการแถลงข่าวการจัดงานชุมนุมลูกเสือจังหวัดชายแดนภาคใต้ ครั้งที่ 12 ในวันจันทร์ที่ 20 มีนาคม 2560 ณ หอประชุมโรงเรียนมหาวชิราวุธ อ.เมืองสงขลา
●พบปะพูดคุยกับนักเรียนโครงการสานฝันการกีฬาสู่ระบบการศึกษาจังหวัดชายแดนภาคใต้
ในช่วงบ่าย, พล.อ.สุรเชษฐ์ ชัยวงศ์ และคณะ ได้เดินทางไปที่โรงเรียนละงูพิทยาคม สังกัด สพม.16 เพื่อพบปะพูดคุยกับนักเรียน ครู ผู้บริหาร และติดตามผลการดําเนินงานโครงการสานฝันการกีฬาสู่ระบบการศึกษาจังหวัดชายแดนภาคใต้ โดยเฉพาะอย่างยิ่งกิจกรรมที่สําคัญของนักเรียน คือ โครงการเศรษฐกิจพอเพียง
ตัวแทนนักเรียนโครงการสานฝันการกีฬาฯ โรงเรียนละงูพิทยาคมกล่าวว่า ขอขอบคุณรัฐบาลที่ได้ริเริ่มโครงการดังกล่าว สําหรับผลการเรียนในภาคเรียนที่ผ่านมาหลายคนอาจจะยังไม่ได้เกรดสูงมากนัก แต่ครูประจํารายวิชาก็ได้ให้ความเอาใจใส่ต่อการเรียนเป็นอย่างดี ส่วนสภาพความเป็นอยู่และหอพักของโรงเรียนอยู่ในระดับดี ซึ่งพบปัญหาในเรื่องน้ําบาดาลและน้ําประปาที่ยังไม่สะอาด จึงขอให้ติดตั้งแท๊งค์น้ํา รวมทั้งปัญหาการขาดแคลนคอมพิวเตอร์ เพราะขณะนี้มีใช้งานเพียงเครื่องเดียว
พล.อ.สุรเชษฐ์ ชัยวงศ์กล่าวว่า สภาพปัญหาการเรียนการสอนและความเป็นอยู่จากมุมมองของนักเรียนนั้น เป็นสิ่งที่กระทรวงศึกษาธิการให้ความสําคัญเป็นอย่างมาก กรณีนี้ได้มอบให้โรงเรียนและหน่วยงานที่เกี่ยวข้องได้รับฟังปัญหาและพิจารณาแก้ไขต่อไป แต่ก็ได้ย้ําให้นักเรียนต้องอดทน ให้ความสําคัญต่อการเรียนนอกเหนือไปจากการเล่นกีฬาในประเภทตามที่แต่ละคนถนัด นักเรียนแต่ละคนควรจะได้เกรดเฉลี่ยไม่ต่ํากว่า2.5และเกรดเฉลี่ยรวมของนักเรียนโครงการสานฝันการกีฬาฯ ของโรงเรียนควรจะต้องไม่ต่ํากว่า2.75
โอกาสนี้ นักเรียนโครงการสานฝันการกีฬาฯ ได้นําเยี่ยมชมกิจกรรมที่นักเรียนได้ดําเนินการตามหลักปรัชญาเศรษฐกิจพอเพียง เช่น กิจกรรมการปลูกพืชสมุนไพรกิจกรรมโรงเพาะเห็ดนางฟ้า กิจกรรมการเลี้ยงปลาดุก กิจกรรมการเลี้ยงปลาในกระชังและสระน้ําธรรมชาติ กิจกรรมการเลี้ยงไก่บ้าน รวมทั้งนําเยี่ยมชมหอพักสานฝัน เวทีมวย
นายสุเทพ หมาดแน้ง ผู้อํานวยการโรงเรียนละงูพิทยาคมกล่าวว่าการจัดกิจกรรมต่าง ๆ ทั้งหมดนี้ เพื่อให้นักเรียนได้มีความรอบรู้ รอบคอบ ระมัดระวังซึ่งถือเป็นเงื่อนไขสําคัญด้าน"ความรู้"ของผู้เรียน รวมทั้งให้มีความซื่อสัตย์สุจริต อดทน เพียร มีสติ ปัญญา ซึ่งถือเป็นเงื่อนไขสําคัญด้าน"คุณธรรม"ของผู้เรียนอีกด้วย